Stanje Nikolića zabrinjavajuće
Zdravstveno stanje lidera SNS-a, koji štrajkuje glađu i žeđu, je ozbiljno i na momente on pokazuje znake konfuzije, saopštili lekari
Štrajk glađu i žeđu lidera Srpske napredne stranke Tomislava Nikolića danas je dodatno uzburkala odnose na političkoj sceni Srbije, a naročito između predstavnika dve najveće stranke – demokrata i naprednjaka. Večeras je oko 2.000 pristalica SNS-a u Pionirskom parku ispred Predsedništva započela performans protiv predsednika Srbije Borisa Tadića, a veliki broj policajaca obezbeđuje institucije u centru Beograda. Nakon malo koškanja pristalica SNS i policije, zamenik predsednika naprednjaka Aleksandar Vučić je apelovao da skup protekne bez incidenata i poveo okupljene u šetnju oko Predsedništva. Gostujući jutros u medijima zamenik predsednika DS-a i gradonačelnik Beograda Dragan Đilas je izjavio da vladajuća koalicija neće raspisivati izbore pod pritiskom, da DS nema mehanizme da natera predsednika SNS da prekine štrajk, kao i da sumnja u stručnost i osposobljenost lekara privatne klinike na kojoj trenutno leži Nikolić. Kao odgovor, zamenik predsednika SNS Aleksandar Vučić je optužio DS da vodi prljavu kampanju protiv Nikolića i najavio intenziviranje protesta protiv vlasti: Nove izbore zatražio je i koalicioni partner SNS-a Velimir Ilić, predsednik Nove Srbije, dok je lider DSS-a Vojislav Koštunica ocenio je danas da bi vlast trebalo još jednom da razmotri zahtev opozicije da se raspišu vanredni izbori. I patrijarh Irinej je danas uputio poruku Tomislavu Nikoliću da prekine štrajk jer, kako je rekao, nije hrišćanski ubijati i mučiti svoje telo. Šef belgijske diplomatije Steven Vanakere, koji se nalazi u poseti Beogradu, nije želeo da komentariše štrajk glađu i žeđu Tomislava Nikolića, rekavši da je to unutrašnja stvar Srbije. To nije bila tema razgovora, kaže Vuk Jeremić, ministar inostranih poslova Srbije i domaćin belgijskom kolegi: Lider LDP-a Čedomir Jovanović ocenio je da Demokratska stranka ne treba da pristane na "ultimatum" predsednika SNS-a Tomislava Nikolića, dok Liga socijaldemokrata Vojvodine smatra preteranom medijsku pažnju povodom štrajka glađu i žeđu Tomislava Nikolića.